Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
9 Anɛ pi nɔ nɛ e ye e he ji mi lo? Anɛ pi bɔfo ji mi lo? Anɛ i nɛ Yesu wa Nyɔmtsɛ ɔ lo? Anɛ pi nyɛ ji ye ní tsumi ngɛ Nyɔmtsɛ ɔ mi lo?
2 Ke pi bɔfo ji mi kɛ ha ni kpahi po ɔ, niinɛ, ngɛ anɔkuale mi ɔ, i ji bɔfo kɛ ha nyɛ! Ejakaa nyɛ ji nya sɔumi nɔ́ nɛ maa ye bɔfo ní tsumi ɔ nɔ mi ngɛ Nyɔmtsɛ ɔ mi.
3 Nya jemi nɛ i ngɛ kɛ ha nihi nɛ a ngɛ ye sane mi hyɛe ɔ lɛ nyɛɛ se nɛ ɔ nɛ:
4 Anɛ wa be he blɔ kaa wa yeɔ ní nɛ wa nuɔ ní lo?
5 Anɛ wa be he blɔ kaa waa kɛ yo ko nɛ e he ye nɛ e ji wa yo nyɛɛɔ kaa bɔ nɛ e ji ngɛ bɔfo kpa amɛ, kɛ Nyɔmtsɛ ɔ nyɛminyumu ɔmɛ, kɛ Kefa a blɔ fa mi ɔ lo?
6 Aloo anɛ i kɛ Banaba pɛ lɛ wa be he blɔ kaa wa jɔɔ ní nɛ wa tsuɔ kɛ hyɛɛ wa he ɔ tsumi lo?
7 Ta bulɔ te nɛɛ lɛ e jeɔ lɛ nitsɛ e kotoku mi kɛ sɔmɔɔ? Mɛnɔ peeɔ wai ngmɔ nɛ e yi e mi yiblii ɔ eko? Aloo to nɔ hyɛlɔ te nɛɛ lɛ e hyɛɛ tohi a nɔ nɛ e nui to ɔmɛ a nyɔ nyu ɔ eko?
8 Anɛ adesahi a susumi nya nɛ i ngɛ enɛ ɔ dee ngɛ lo? Aloo anɛ Mlaa a hu tui ní nɛ ɔmɛ a he munyu lo?
9 Ejakaa a ngma ngɛ Mose Mlaa a mi ke: "Ke o kɛ na ku ngɛ ngma mi sae ɔ, e sɛ nɛ o fi e nya." Anɛ na kuhi a he nɛ Mawu ngɛ susue lo?
10 Aloo anɛ pi wa he tutuutu nɛ e de jã ngɛ ɔ lo? Niinɛ, wa he je nɛ a ngma ngɛ, ejakaa nyumu nɛ e kɛ na kpakplaa huɔ kɛ nyumu nɛ e saa ngma mi ɔ, e sa nɛ a pee jã kɛ hɛ kɛ nɔ fɔmi kaa a nine maa su eko nɔ.
11 Ke wa du mumi mi níhi ngɛ nyɛ kpɛti nɛ wa kpa he lo nya yemi kɛ buami kɛ je nyɛ ngɔ ɔ, anɛ wa pee nɔ́ ko tsɔ lo?
12 Ke nyumu kpahi ngɛ he blɔ nɛ ɔ kaa a ngɔɔ níhi ngɛ nyɛ dɛ ɔ, lɛɛ anɛ wa be jamɛ a he blɔ ɔ pi mɛ lo? Se kɛ̃ ɔ, waa kɛ he blɔ nɛ ɔ tsu we ní, se wa ngɛ si fĩe ngɛ nɔ́ fɛɛ nɔ́ mi, konɛ wa ko tsi Kristo he sane kpakpa a nya ngɛ blɔ ko blɔ ko nɔ.
13 Anɛ nyɛ li kaa nyumuhi nɛ a ngɛ ní tsumihi nɛ a ngɛ klɔuu tsue ɔ yeɔ sɔlemi we ɔ ní ɔ eko, nɛ ni nɛmɛ nɛ a ngɛ sɔmɔe be fɛɛ be ngɛ afɔle sami la tɛ ɔ he ɔ, afɔle sami la tɛ ɔ nɔ ní ɔmɛ eko nɛ mɛ hu a nine suɔ nɔ lo?
14 Jã kɛ̃ nɛ Nyɔmtsɛ ɔ fã ke ni nɛmɛ nɛ a ngɛ sane kpakpa a jajee ɔ nɛ a gu sane kpakpa a nɔ kɛ hyɛ a he.
15 Se imi lɛɛ i ngɔɛ he blɔ nɛ ɔmɛ ekoeko kɛ tsu we ní. Ngɛ anɔkuale mi ɔ, pi nɛ i ngma ní nɛ ɔmɛ konɛ a pee nɔ́ nɛ ɔ kɛ ha mi, ejakaa e maa hi wawɛɛ kaa ma gbo mohu pe nɛ—nɔ ko be nyɛe ma kpɔ̃ níhi nɛ i daa nɔ kɛ fĩaa a ngɛ ye dɛ!
16 Jehanɛ ɔ, ke i ngɛ sane kpakpa a jajee ɔ, pi lɔ ɔ nɛ ma kɛ fĩa, ejakaa e ji ye blɔ nya ní tsumi kaa ma pee jã. Niinɛ, ke i jaje we sane kpakpa a, musu tloo mi!
17 Ke i pee nɔ́ nɛ ɔ ngɛ ye suɔmi nya a, i ngɛ hiɔ womi; se ke pi ye suɔmi nya po nɛ i pee ɔ, loloolo ɔ, i ngɛ we nɔ hyɛmi ní tsumi ko nɛ a tu ngɔ wo ye dɛ.
18 Ke jã a, lɛɛ mɛni ji ye hiɔ womi mɔ? Kaa be mi nɛ i ngɛ sane kpakpa a jajee ɔ, ma ngɔ sane kpakpa a kɛ ha nɛ́ hiɔ womi ko be he, konɛ ma ko ngɔ he blɔ nɛ i ngɛ ngɛ sane kpakpa a mi ɔ kɛ tsu ní ngɛ blɔ nɛ dɛ nɔ.
19 Ejakaa e ngɛ mi kaa i ye ye he ngɛ nihi tsuo a he mohu lɛɛ, se i pee ye he nyɔguɛ kɛ ha nihi tsuo, bɔ nɛ pee nɛ ye nine nɛ nyɛ nɛ e su nihi babauu a nɔ.
20 I ba pee kaa Yuda no kɛ ha Yuda bi konɛ ye nine nɛ su Yuda bi a nɔ; i ba pee kaa nɔ ko nɛ e ngɛ mlaa sisi kɛ ha ni nɛmɛ nɛ a ngɛ mlaa sisi ɔ konɛ ye nine nɛ su a nɔ, pohu imi nitsɛ lɛɛ i be mlaa sisi.
21 I ba pee kaa nɔ ko nɛ e be mlaa kɛ ha ni nɛmɛ nɛ a be mlaa a konɛ ye nine nɛ su a nɔ, pohu pi kaa i be mlaa ngɛ Mawu blɔ fa mi, se i ngɛ mlaa sisi ngɛ Kristo blɔ fa mi.
22 I ba pee kaa nɔ ko nɛ e gbɔjɔ kɛ ha ni nɛmɛ nɛ a gbɔjɔ ɔ, konɛ ye nine nɛ su nihi nɛ a gbɔjɔ ɔmɛ a nɔ. I ba plɛ níhi tsuo kɛ ha nimli slɔɔtoslɔɔtohi tsuo, konɛ ma gu blɔ fɛɛ blɔ nɛ ma nyɛ nɔ kɛ he a ti ni komɛ a yi wami.
23 Se i peeɔ níhi tsuo ngɛ sane kpakpa a he je, konɛ ma fiɛɛ kɛ ha ni kpahi.
24 Anɛ nyɛ li kaa nihi nɛ a kaa fo ɔ, mɛ tsuo a tuɔ fo ɔ, se nɔ kake pɛ lɛ e nine suɔ kunimi yemi jlasi ɔ nɔ lo? Nyɛɛ tu fo ɔ bɔ nɛ nyɛ nine maa su nɔ.
25 Jehanɛ ɔ, nɔ fɛɛ nɔ nɛ e kɛ e he woɔ koli simi mi ɔ, e yeɔ e he nɔ ngɛ níhi tsuo a mi. Ngɛ anɔkuale mi ɔ, a peeɔ jã konɛ a nine nɛ su jlasi nɛ ma nyɛ ma puɛ nɔ, se wɔɔ lɛɛ, jlasi nɛ puɛ we.
26 Enɛ ɔ he ɔ, blɔ nɔ nɛ i gu kɛ ngɛ fo ɔ tue ɔ, i tui kaa nɔ ko nɛ e kɛ oti ko mɛ e hɛ mi; blɔ nɔ nɛ i gu kɛ ngɛ ye kɔ̃ ɔmɛ fiae ɔ, i ngɛ fiae bɔ nɛ pee nɛ ma ko hi kɔɔhiɔ mi fiaae;
27 mohu ɔ, i waa ye nɔmlɔ tso ɔ yi mi nɛ i hɛɛɔ lɛ kaa nyɔguɛ, bɔ nɛ pee nɛ ke i fiɛɛ ha ni kpahi ta a, imi nitsɛ lɛɛ, ma ko ba pee nɔ ko nɛ e sɛ ngɛ blɔ ko blɔ ko nɔ.